अभी एक्टिव केस 7600; केंद्रीय स्वास्थ्य सचिव बोले- भारत में दुनिया के 1% मरीज
Coronavirus Cases In India Today State Wise Situation देश में अभी कोराना का खतरा बना हुआ है। केंद्रीय स्वास्थ्य सचिव राजेश भूषण ने कोविड को लेकर अलर्ट जारी किया है।
कोरोना का खतरा अभी कम नहीं हुआ है। भारत में पिछले 24 घंटों में 1300 नए केस मिले हैं, जबकि 3 लोगों की मौत हुई है। अभी कोविड के 7600 एक्टिव पेशेंट हैं। वहीं, केंद्रीय स्वास्थ्य सचिव राजेश भूषण ने कोविड को लेकर अलर्ट जारी करते हुए कहा- दुनियाभर के कोरोना पेशेंट की संख्या का 1% भारत में हैं।
इधर, AIIMS के पूर्व डायरेक्टर डॉ. रणदीप गुलेरिया ने भी कोरोना के खतरे की आशंका जाहिर की है। उन्होंने कहा- देश में बदलते मौसम के कारण एक बार फिर कोविड और H3N2 के मरीजों की संख्या बढ़ सकती है।
दुनिया में एक दिन में 94 हजार केस आ रहे
आंकड़े पेश करते हुए कहा स्वास्थ्य सचिव ने कहा कि दुनिया में एक दिन में कोविड के औसतन 94 हजार केस सामने आ रहे हैं। जबकि भारत में एक दिन में औसतन 966 नए केस मिल रहे।
राजेश भूषण के मुताबिक, फरवरी के दूसरे हफ्ते में रोजाना औसतन 108 मामले सामने आए थे, जो बढ़कर 966 हो गए। उन्होंने कहा कि अमेरिका से दुनिया के 19%, रूस से 12.6% और हमारे देश से दुनिया के 1% मामले आ रहे हैं।
आठ राज्यों में अभी भी कोरोना का खतरा
स्वास्थ्य सचिव ने बताया कि जिन आठ राज्यों में सबसे ज्यादा मामले सामने आ रहे हैं वे हैं- महाराष्ट्र, गुजरात, केरल, कर्नाटक, तमिलनाडु, दिल्ली, हिमाचल प्रदेश और राजस्थान। उन्होंने कहा- मैंने 16 मार्च को व्यक्तिगत रूप से इन राज्यों को लिखा था कि उन्हें क्या कार्रवाई करने की आवश्यकता है।
कोविड-H3N2 के बढ़ सकते हैं केस
डॉ. रणदीप गुलेरिया ने कहा कि मौसम बदलने के चलते कोविड और H3N2 के केस बढ़ सकते हैं। हर साल इन्फ्लुएंजा के केस बढ़ते हैं, घबराने की कोई बात नहीं है। मास्क लगाकर रखें, खांसते समय मुंह को ढक लें, सैनिटाइजर साथ रखें।
27% लोगों ने ही ली बूस्‍टर डोज
राजेश भूषण ने कहा कि XBB 1.5 और 1.16, ये वेरिएंट ऑफ इंटरेस्ट हैं, क्योंकि ट्रांसमिसिबिली ज्यादा है, लेकिन जानकारी नहीं कि ये कितने घातक हैं। इस बारे में जानकारी जुटाई जा रही है। XBB.1.5 के 196 मामले पता चले हैं जबकि XBB.1.16 के 344 case ये जीनोमिक सिक्वेंसिंग से जानकारी मिली है।
स्वास्थ्य सचिव ने बताया कि महाराष्ट्र, कर्नाटक, तेलंगाना, गुजरात, और दिल्ली में xbb.1.16 की मौजूदगी है। उन्‍होंने कहा कि 27% लोगों ने ही बूस्‍टर डोज ली है। इसको बढ़ाने की ज़रूरत है।
कोरोना पर मीटिंग में PM का जिनोम सिक्वेंसिंग पर जोर 
PM नरेंद्र मोदी ने बुधवार (22 मार्च) को कोरोना के बढ़ते मामलों को लेकर हाईलेवल मीटिंग की थी। उन्होंने मीटिंग में सर्विलांस, ​​जीनोम टेस्टिंग और सांस की बीमारी से पीड़ित सभी मरीजों की टेस्टिंग करने पर जोर दिया। देश में इन दिनों कोविड-19 और इन्फ्लूएंजा के केसेज में लगातार बढ़ोतरी हो रही है। पूरी खबर पढें...